יומיים אחרי פיגוע ההתאבדות של דאעש מול המצלמות שבו נרצחו 32 פעילים פרו-כורדים, רצח של שני שוטרים בדרום טורקיה. ה-PKK נטל אחריות: "נקמה על הפיגוע שלשום". מפגינים באיסטנבול: "ארדואן משתף פעולה עם דאעש"
שני שוטרים טורקים נרצחו היום (ד') בעיר צ'ילנפינר שבדרום-מזרח המדינה, קרוב לגבול עם סוריה. הרצח הזה בא יומיים בלבד אחרי פיגוע ההתאבדות בסורוק שבו נרצחו 32 פעילים פרו-כורדים, כנראה על-ידי דאעש, ויותר מ-100 נפצעו. אחר הצהריים, שעות אחרי היוודע דבר מותם של השוטרים, נטל ארגון המחתרת הכורדית PKK אחריות לירי בשני השוטרים. בהודעת הארגון נמסר שמדובר במעשה נקם על הפיגוע של דאעש, והשוטרים הואשמו בשיתוף פעולה עם כנופיות של דאעש.
שלטונות טורקיה האשימו בפיגוע הקודם את דאעש, הנלחם נגד הכוחות הכורדיים מעברו השני של הגבול עם סוריה.
זה זמן רב שגורמים כורדים וערבים משמיעים טענות נגד נשיא טורקיה, רג'פ טאיפ ארדואן, ולפיהן ארדואן משתף פעולה עם דאעש. מוקדם יותר השבוע כתב העיתון המצרי הנפוץ "אל-מסרי אל-יום" בסיקור הפיגוע נגד הכורדים כי "ארדואן משלם את המחיר על חימוש דאעש". הכותרת הזו משקפת את הסלידה מארדואן במצרים על רקע תמיכתו באחים המוסלמים ויציאתו נגד ההפיכה שבה עלה לשלטון הנשיא עבד אל-פתאח א-סיסי. גורמים מצרים אף טענו כי במתקפת הטרור הקטלנית של שלוחת דאעש בסיני לפני יותר משבועיים השתתפו גם בעלי אזרחות טורקית - טענה שלא הוכחה.
שלטון ארדואן עם דאעש - בזמן שרשמית טורקיה שותפה בקואליציה המערבית בהנהגת ארה"ב נגד דאעש בסוריה ובעיראק.
את הפיגוע בסורוק שלשום ביצעה מחבלת מתאבדת והוא תועד בצילומי וידאו. העיר סורוק נמצאת במרחק של עשרה קילומטרים מהעיר הכורדית קובאני שבסוריה, ובחודשים האחרונים נהרו אליה אלפי פליטים סורים שברחו מהלחימה בקובאני.
גם הלילה - זה הלילה השני ברציפות - נרשמו עימותים בין משטרת טורקיה לבין מפגינים נגד הממשלה באיסטנבול ובערים אחרות, בעקבות הפיגוע בסורוק. 11 בני אדם נעצרו בלילה האחרון. מהומות אירעו בכמה שכונות באיסטנבול בשעות הערב המאוחרות של יום שלישי, וכך גם בערים עם רוב כורדי בדרום-מזרח טורקיה. "הרוצח - דאעש, משתפי הפעולה - ארדואן ומפלגתו" צעקו חלק מהמפגינים בשכונת קדיקוי באיסטנבול. הפגנות נרשמו גם באנקרה, שם הניפו מפגינים תמונות של הרוגים מהפיגוע בסורוק.